wujud sesambetan lan tetunggilan ingkang wetah, sae sacara tata lair, raos pangraos punapadene kasukman. v Khotbah Jangkep Pasamuwan ingkang kinasih wonten ing Gusti Yesus Kristus, Kamajenganing gina-piranti wewarta utawi ingkang asring kasebat teknologi informasi, pranyata sampun saestu anggenipun mbiyantu antawisipun pribadi satunggal lan satunggalipun, makaten ugi bebadan satunggal lan satunggalipun, anggenipun sami sesambetan wonten ing papan satunggal kaliyan papan satunggalipun ingkang beda lan tebih. Kasinggihan jaman samangke linangkung ngupados tata sesambetan ingkang sangsaya gampil. Kados ta telpun genggam utawi HP, ingkang sangsaya onjo. HP boten namung saged ngintu seratan ingkang saged kawaos utawi tetembungan ingkang kapireng, ananging ugi tiyang ingkang salebeting wawan wicantenan kalayan kita saking papan ingkang tebih saged kita sumerepi wujudipun saking gambar ingkang jumedhul wonten ing HP wau. Dereng malih manawi HP wau jinangkepan piranti internet, ingkang saged kangge mangertosi sadaya bab. Ewa semanten wonten ing satengah-tengahipun kamajengan gina piranti wewarta punika wau, pranyata wonten bab ingkang ical salebeting sambet-wicantenan. Kabetahan sesambetan ingkang saking papan tebih kaangep sampun cekap kalayan wontenipun pocapan: tebih ing paningal ananging celak ing ati, utawi jauh di mata dekat di hati. Wawan sesambetan ingkang tanpa wonten srawung saranggul ing papan lan wekdal ingkang satunggal lan sami, saged andadosaken kecalan perangan ingkang wigati. Malah-malah saged apus-krama sae tata lair punapa batinipun. Umpaminipun wonten conto makaten: satunggalipun lare mudha ingkang nembe kuliah wonten njawi tlatah nalika dipun dangu dening ibunipun lumantar HP kados pundi menggah asiling ujianipun, lare wau saged kemawon ngaturaken asilipun sae sanget kamangka saged kemawon asilipun awon sanget. Utawi ibunipun dhawuhi putrinipun lumantar HP supados temen anggenipun kuliah, lan sampun temtu inggih dipun sangggemi. Eman ing kasunyatanipun putrinipun malah langkung tumemen anggenipun pacaran. Wonten ing sisih sanesipun kamajengan gina-piranti wewarta wau, anjalari manah lan jiwa ngraosaken sepa lan sepi awit saged sesambetan ananging boten saged pepanggihan aben-ajeng. Wawan-wicanten sacara langsung wonten gesang pasamuwan sae sacara salebeting pocapan limrah makaten ugi wonten tata kasukman taksih perlu dipun lajengaken utawi malah dipun indhakaken. Makaten ugi ing bab dedonga sesarengan. Inggih wonten ing kahanan ingkang sangsaya kathah nawekaken babagan tata